Nyssen kertamatkan voi maksaa ensi vuonna mobiililipulla – Matkustajamäärä jatkaa kasvuaan

Mobiililipulla maksaminen onnistuu linja-autoissa Tampereen seudulla sitten, kun busseihin saadaan asennettua maksamisen mahdollistavat QR-koodin lukijat. –Lipun käyttöönoton ajankohtaa en osaa vielä sanoa, joukkoliikennejohtaja Mika Periviita kertoo. Mobiililippu liittyy osana lippu- ja maksujärjestelmän uusimiseen, johon on varattu 1,2 miljoonaa euroa vuodelle 2018. Uusimisen kokonaishinta on neljä miljoonaa euroa, ja se jakautuu usealle vuodelle. Uusimisen pitäisi valmistua viimeistään vuonna 2020. Ensi vuonna mobiililippuna saisi kertamaksun. Askel uuteen on vielä pieni, sillä kertamaksujen osuus on Periviidan mukaan muutama prosentti koko matkustuksessa. Periviita kertoo, että kertalippu sopii ensi vuodelle suunniteltuun pilottiin, jossa tapahtumalippuun sisältyisi joukkoliikennemaksu. Arvo- tai kuukausilipun lataaminen mobiiliin ei tule onnistumaan kovin pian. –Tekniikan pitää mennä eteenpäin vielä, ja varmasti se meneekin, Periviita sanoo. Matkoja yhä enemmän Tampereen seudun joukkoliikenteessä tehdään vuodessa 40 miljoonaa matkaa. Määrän kasvu on Periviidan arvion mukaan selkeä trendi, ja vuosi sitten tehty maksuvyöhykejärjestelmä toi siihen vielä ison hyppäyksen. –Ensi vuodeksi ennustetaan miljoonan matkan kasvu, hän sanoo. Periviita löytää trendin myös siitä, että yhä useampi asiakas ryhtyy bussin vakiokäyttäjäksi. –Ennusteeni ensi vuodelle on se, että matkustajamäärä kasvaa kolme prosenttia, vaikka lipputulojen kasvu olisikin kaksi prosenttia matkustajamäärän kasvun vuoksi. Ihmiset ostavat kertamaksua halvempia kuukausilippuja ja muita tuotteita, minkä kautta heidän matkustamisensa halpenee, Periviita kertoo. Hän kertoo, että liikennöintiä hidastavan raitiotietyömaan vaikutusta matkustajamääriin ei ole vielä näkyvissä. –Asiaa seurataan, hän kertoo. Hidastumisen vuoksi etenkin runkolinjoille saadaan lisää autoja, jotta pysyttäisiin nykyisissä aikatauluissa. Tasoa nostetaan runkolinjoilla muistakin syistä. –Esimerkiksi Härmälänranta kasvaa kovaa vauhtia, joten siellä on vastattava tasolla kysyntään, ja myös Sammonkadun seudulla. Toki muuallakin on näitä pienempiä yksityiskohtia. Tampereen kaupunkiseudun joukkoliikennelautakunnan hyväksymän vuoden 2018 talousarvioehdotuksen mukaan lipputulot kasvaisivat ensi vuonna neljä prosenttia eli 1,5 miljoonaa euroa. Puolet lipputulojen kasvusta tulee matkustajamäärän kasvusta. Taksojen korotustarve on kaksi prosenttia. Ensi vuoden taksat päätetään syksyn aikana. Edellisvuonna vastaava korotus tarkoitti esimerkiksi aikuisen kahden vyöhykkeen kertalippuun neljän sentin korotusta. Joukkoliikekuntalautakunnan talousarvion toimintatulot ovat 49,189 miljoonaa euroa, ja -menot 63,757 miljoonaa euroa. Liikenteen hidastuminen tuo kuluja Talousarvio on laadittu kustannustason 2,5 prosentin kasvun mukaan. Tampereelle se tarkoittaa noin 1,3 miljoonan euron kustannustason nousua. Raitiotietyömaan aiheuttamaan hidastumisen kompensointiin on varauduttu lisäämällä autoja liikenteeseen. Lisäliikenteen kustannukset ovat noin 0,9 miljoonaa euroa. Tämän lisäksi palvelutasoa nostetaan lisäämällä liikennettä Tampereen alueella noin 0,6 miljoonalla eurolla. Joukkoliikenteen menot lisääntyvät yhteensä 2,8 miljoonaa euroa. Seutuliikenteessä tehdään pienehköjä parantamisia eri puolilla kaupunkiseutua, ja varaudutaan raitiotietyömaiden aiheuttamaan liikenteen hidastumiseen. Lippu- ja maksujärjestelmän uusimiseen on varattu 1,2 miljoonaa euroa.